b'\n_START_ARTICLE_\nMakrofag\n_START_PARAGRAPH_\nMakrofagi (gr\xc5\xa1ko makros - veliki + phage\xc3\xaen - jesti, po\xc5\xbeirati; okraj\xc5\xa1ava M\xce\xa6) so tip belih krvni\xc4\x8dk s fagocitno aktivnostjo, ki pri vreten\xc4\x8darjih predstavljajo pomembno komponento tako nespecifi\xc4\x8dne kot tudi prilagodljive imunosti. Razvijejo se iz monocitov.\n_START_SECTION_\nMorfolo\xc5\xa1ke zna\xc4\x8dilnosti\n_START_PARAGRAPH_\nAktivni makrofagi so velike celice s premerom od 15-30 \xce\xbcm. Lahko so razobli\xc4\x8deni z ve\xc4\x8djim \xc5\xa1tevilom ameboidnih psevdopodijev (prehodni podalj\xc5\xa1ek citoplazme), v njihovi citoplazmi pa je viden fagocitiran material. Jedro se navadno nahaja na obrobju in je ledvi\xc4\x8dasto oblikovano. Imajo tudi dobro razvit Golgijev aparat in endoplazemski retikulum ter \xc5\xa1tevilne lizosome.\n_START_SECTION_\n\xc5\xbdivljenjski cikel\n_START_PARAGRAPH_\nOb po\xc5\xa1kodbi tkiva se spro\xc5\xa1\xc4\x8dajo kemi\xc4\x8dni mediatorji, kot so citokini, ki jih spro\xc5\xa1\xc4\x8dajo makrofagi, \xc5\xbee prisotni na mestu po\xc5\xa1kodbe, pa tudi same po\xc5\xa1kodovane celice in patogeni, ki privla\xc4\x8dijo krvne monocite, pa tudi nevtrofilce. Monociti tako preko kemotaksije preidejo iz krvi v tkivo, kjer lokalno proliferirajo, tj. zrastejo do kon\xc4\x8dne velikosti in se razmno\xc5\xbeijo, pove\xc4\x8da pa se tudi sinteza dolo\xc4\x8denih beljakovin. Makrofagi lahko pre\xc5\xbeivijo dolgo \xc4\x8dasa v tkivu, tudi do nekaj mesecev.\n_START_SECTION_\nFunkcije\n_START_PARAGRAPH_\nGlavna naloga makrofagov je fagocitoza in pinocitoza tujih substanc, mikrobov ter odmrlih in odslu\xc5\xbeenih celic, kot so stari eritrociti. Poleg tega izlo\xc4\x8dajo nekatere pomembnej\xc5\xa1e citokine, ki aktivirajo vnetni odgovor ter proliferacijo in dozorevanje drugi celic, dolo\xc4\x8deni makrofagi pa tudi predelujejo antigene in jih predstavljajo limfocitom; so torej antigen predstavitvene celice._NEWLINE_Makrofagi lahko tudi parakrino (lokalno, ki deluje na sosednje celice) izlo\xc4\x8dajo snovi v dolo\xc4\x8denih organih. Tako lahko makrofagi v testisih sodelujejo z Leydigovimi celicami preko sekrecije 25-hidroksiholesterol, ki ga lahko slednje pretvorijo v testosteron.'